KLASA: UP/I-034-01/24-01/60

URBROJ: 711-02-01/03-2025-6

Zagreb, 13. siječnja 2025.

 **JOSIP ŠARIĆ**

**zastupnik u Hrvatskom saboru i gradonačelnik Grada Otoka do 20. rujna 2024.g.**

**Predmet: Josip Šarić, zastupnik u Hrvatskom saboru i gradonačelnik Grada Otoka do 20.**

 **rujna 2024.g.**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva dana 13. siječnja 2025., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 16. kolovoza 2024.g. zaprimilo neanonimnu prijavu u kojoj se u bitnom navodi da je gradonačelnik Otoka i saborski zastupnik Josip Šarić u ustanovi Otočki virovi organizirao 13. srpnja ove godine doček svatova svoga sina, po izjavama gostiju oko 100 osoba, a da na istome mjestu Grad inače organizira skupove i domjenke i plaća to iz proračuna pa se postavlja upit radi li se o sukobu interesa.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

 Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da je obveznik Josip Šarić obnašao dužnost gradonačelnika Grada Otoka u mandatu 2013.-2017.g., 2017.-2021.g. te ponovno od 17. svibnja 2021.g. do 20. rujna 2024.g. kao i dužnost zastupnika u Hrvatskom saboru u mandatu 2020.g.-2024.g. te ponovno od 16. svibnja 2024.g. do 20. rujna 2024.g., slijedom čega je isti dužan postupati sukladno odredbama ZSSI-a.

Povjerenstvo je temeljem navoda iz prijave zatražilo od Ustanove Virovi podatke je li dana 13. srpnja 2024.g. u prostorijama Ustanove održan doček svadbene povorke te ukoliko jest o čijem svadbenom dočeku se radilo, organizira li navedena Ustanova svadbene dočeke i slavlja u svojim prostorijama te ukoliko organizira po kojem cjeniku iste naplaćuje, ukoliko ne organizira svadbene dočeke iz kojeg razloga je dana 13. srpnja 2024.g. učinjena iznimka te tko je pokrio troškove navedenog događaja te je li i u kojem svojstvu navedenom događaju nazočio obveznik Josip Šarić.

Ustanova Virovi je odgovorila na traženje Povjerenstva navodeći da 13. srpnja 2024.g. u prostorijama Ustanove nije organiziran doček svadbene povorke, već je doček svadbene povorke ……………… organiziran 06. srpnja 2024.g. te mu je za navedeno sačinjena ponuda 05. lipnja 2024.g. Ustanova navodi da se radi o odabranom meniju koje ima po ponudi od 14,15,18, 20 ili 25 eura. Navodi se kako je račun podmiren u gotovini od strane ……………... Nadalje, navodi se da je obavljanje ugostiteljskih djelatnosti redovita djelatnost ustanove te ista obavlja i svadbe, krstitke, pričesna slavlja, karmine i sl. po cijeni koja ovisi o broju gostiju i dogovorenom jelovniku te su i ove godine održali više takvih slavlja. Navodi se da je gospodin Josp Šarić bio jedan od 90 uzvanika svadbene povorke.

U privitku dopisa je dostavljena konkretna ponuda za 20 eura po osobi kao i račun izdan 8. srpnja 2024.g. za 90 osoba u iznosu 1.800,00 eura.

Uvidom u imovinske kartice obveznika utvrđeno je da je ………………. sin obveznika Josipa Šarića.

Povjerenstvo ističe kako iz dostavljene dokumentacije proizlazi da se Ustanova Virovi, između ostalog, bavi i ugostiteljskom djelatnošću, slijedom čega sin obveznika, pa i sam obveznik mogu koristiti njezine usluge pod istim uvjetima kao i drugi stanovnici Grada Otoka.

S obzirom da iz dostavljenog očitovanja i dokumentacije ne proizlazi da je u odnosu na obitelj obveznika učinjena iznimka i pružena ugostiteljska usluga bez naknade ili po povoljnijoj cijeni zbog položaja odnosno javne dužnosti koju obveznik obnaša, Povjerenstvo je utvrdilo kako ne postoje pretpostavke za pokretanje ovog postupka.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Josip Šarić, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana